Temeljem članka 17. stavka 1. podstavaka 1. Zakona o sustavu civilne zaštite («Narodne novine», broj: 82/15., 118/18, 31/20, 20/21 i 114/22) i članka 33. stavka 1. točke 23. Statuta Općine Jelenje („Službene novine Općine Jelenje“ broj 59/23) općinsko vijeće Općine Jelenje na 15. sjednici održanoj dana 14. rujna 2023. godine, donosi

**SMJERNICE ZA ORGANIZACIJU I RAZVOJ SUSTAVA**

**CIVILNE ZAŠTITE OPĆINE JELENJE ZA PERIOD OD**

**2023. – 2026. godine**

**1. RAZVOJ SUSTAVA CIVILNE ZAŠTITE - OPĆI DIO**

Zakonom o sustavu civilne zaštite („Narodne novine“, broj 82/15, 118/18, 31/20, 20/21 i 114/22) (u daljnjem tekstu: Zakon) određeno je da sustav civilne zaštite obuhvaća mjere i aktivnosti (preventivne, planske, organizacijske, operativne, nadzorne i financijske) kojima se uređuju prava i obveze sudionika, ustroj i djelovanje svih dijelova sustava civilne zaštite i način povezivanja institucionalnih i funkcionalnih resursa sudionika koji se međusobno nadopunjuju u jedinstvenu cjelinu radi smanjenja rizika od katastrofa te zaštite i spašavanja građana, materijalnih i kulturnih dobara i okoliša na teritoriju Republike Hrvatske od posljedica prirodnih, tehničko-tehnoloških velikih nesreća i katastrofa, otklanjanja posljedica terorizma i ratnih razaranja.

Sustav civilne zaštite ustrojava se na lokalnoj, područnoj (regionalnoj) i državnoj razini, a povezuje resurse i sposobnosti sudionika, operativnih snaga i građana u jedinstvenu cjelinu radi smanjenja rizika od katastrofa, pružanja brzog i optimalnog odgovora na prijetnje i opasnosti nastanka te ublažavanja posljedica velike nesreće i katastrofe.

Brzo i učinkovito djelovanje operativnih snaga civilne zaštite uz dobro provedeno rukovođenje, upravljanje i zapovijedanje u velikim nesrećama i katastrofama može spasiti mnoge živote, smanjiti socijalno ekonomske, infrastrukturne i sigurnosne poremećaje i spriječiti naknadne nesreće koje mogu izazvati i veće posljedice od utjecaja ugroze koja je već nastupila.

**1. a CILJ DONOŠENJA SMJERNICA**

Ciljevi se utvrđuju na temelju procjene rizika s naglaskom na:

– preventivne mjere, odnosno povezuju se s javnim politikama i nositeljima kako bi se omogućilo odgovorno upravljanje rizicima od strane svih sektorskih sudionika s lokalne razine sustava civilne zaštite

– razvoj organizacije sustava civilne zaštite i operativnih kapaciteta za reagiranje u velikim nesrećama i katastrofama.

Smjernicama se definiraju pojedinačni ciljevi i sveukupni cilj, konkretni koraci, potrebne mjere poradi kojih se ti koraci utvrđuju prioritetnim u sustavu civilne zaštite u razdoblju za koje se donose i to na svim subpodručjima sustava civilne zaštite (normiranja – usvajanja općih akata – o ustrojavanju stožera civilne zaštite JLP(R)S, određivanju pravnih osoba od značaja za sustav civilne zaštite, imenovanju povjerenika i dr.; preventive – procjena rizika, jačanje svijesti, upravljanje rizicima i dr.; planiranja – planovi djelovanja, Vanjski i operativni planovi civilne zaštite i dr.; operativnog djelovanja – ustrojavanje evidencija obveznika, popuna, osposobljavanje, vježbe, nabava opreme i dr.; financiranja – prioriteti u izvršavanju mjera i aktivnosti u sustavu civilne zaštite, podaci o implementaciji spoznaja iz drugih javnih politika (o studijama, znanstvenim istraživanjima i ispitivanjima, normativnim i planskim rješenjima iz drugih područja) čija primjena i uključivanje u smjernice može dovesti do poboljšanja sustava civilne zaštite, sufinanciranje programa i projekata za razvoj udruga koje su od važnosti za sustav civilne zaštite i drugih specifičnih interesa i prioriteta JLP(R)S iz njihovog samoupravnog djelokruga na području sustava civilne zaštite.

Sukladno članku 17. Zakona o sustavu civilne zaštite Općinsko vijeće u postupku donošenja proračuna razmatra i usvaja godišnju analizu stanja i godišnji plan razvoja sustava civilne zaštite, te donosi smjernice za organizaciju i razvoj sustava civilne zaštite za četverogodišnje razdoblje.

Općina osigurava financijska sredstva za aktivnosti civilne zaštite u velikim nesrećama i katastrofama.

Ovim Smjernicama se ostvaruju sljedeći ciljevi:

– na temelju procjena rizika utvrđuju prioritetne preventivne mjere, dinamika i način njihovog provođenja kao i javne politike upravljanja rizicima, odnosno smanjivanja ranjivosti kategorija društvenih vrijednosti koje su na području primjene izložene štetnim utjecajima prijetnji s nositeljima njihovog provođenja

– na temelju utvrđenih slabosti postojećih kapaciteta sustava civilne zaštite utvrđuje način uspostavljanja kapaciteta za primanje kao i za postupanje po informacijama ranog upozoravanja i razvijaju rješenja na jačanju svijesti za postupanje u velikim nesrećama

– jačanje kompetencija operativnih snaga civilne zaštite u postupanju prema ranjivim skupinama u slučaju velike nesreće i katastrofe (edukacije, vježbe, opremanje)

– usmjerava razvoj kapaciteta operativnih snaga sustava civilne zaštite, odnosno operativnih kapaciteta od značaja za reagiranje u velikim nesrećama

– poboljšavaju postupci planiranja i koordiniranja uporabe kapaciteta u velikoj nesreći

– planira osiguravanje financijskih sredstava potrebnih za ostvarivanje prioritetnih razvojnih ciljeva sustava civilne zaštite u razdoblju od četiri godine.

Općina Jelenje donijela je, među ostalim, i slijedeće akte iz domene civilne zaštite relevantne za pripremu ovih smjernica:

* Procjenu rizika od velikih nesreća za područje općine Jelenje („Službene novine Općine Jelenje“ broj 59/23)
* Odluku o određivanju operativnih snaga civilne zaštite i pravnih osoba od interesa za civilnu zaštitu na području općine Jelenje (Klasa: 810-01/15-03/01, Ur. broj: 2170/04-04-15-3), 22. rujna 2015.
* Odluku o imenovanju načelnika, zamjenika načelnika i članova Stožera civilne zaštite Općine Jelenje (KLASA: 240-02/23-02/2, URBROJ: 2170-20-03-02/07-23-1), 26. lipnja 2023.,
* Odluku o imenovanju povjerenika civilne zaštite i njihovih zamjenika za područje Općine Jelenje (KLASA: 240-03/23-02/1, URBROJ: 2170-20-03-03/11-23-1) od 28. lipnja 2023.

Novim saznanjima o opasnostima za stanovništvo i materijalnim dobrima traže se i bolja rješenja u sustavu civilne zaštite koja će se stalno dograđivati i dopunjavati sukladno zakonskim propisima Republike Hrvatske.

**2. DEFINIRANJE SUDIONIKA CIVILNE ZAŠTITE NA PODRUČJU OPĆINE JELENJE**

Cilj: definiranje snaga i materijalno tehničkih sredstava kojima Općina Jelenje (u daljnjem tekstu Općina) raspolaže u slučaju pojave ugroze i uspostava sustava jasnih ovlasti i nadležnosti, odnosno jasne koordinacije djelovanja sustava.

**2.1. Prema Zakonu o sustavu civilne zaštite mjere i aktivnosti u sustavu civilne zaštite provode sljedeći sudionici:**

* Vlada Republike Hrvatske
* središnje tijelo državne uprave nadležno za poslove civilne zaštite (u daljnjem tekstu:

Državna uprava)

* tijela državne uprave i druga državna tijela
* Oružane snage Republike Hrvatske i policija
* jedinice lokalne i područne (regionalne) samouprave.

Općina organizira poslove iz svog samoupravnog djelokruga koji se odnose na planiranje, razvoj, učinkovito funkcioniranje i financiranje sustava civilne zaštite.

Općina je dužna jačati i nadopunjavati spremnost postojećih operativnih snaga sustava civilne zaštite na svom području sukladno Procjeni rizika od velikih nesreća i Planu djelovanja civilne zaštite, a ako postojećim operativnim snagama ne mogu odgovoriti na posljedice utvrđene procjenom rizika, dužne su osnovati dodatne postrojbe civilne zaštite. Općina za potrebe pripravnosti i reagiranja kod velikih nesreća i katastrofa organizira sudjelovanje volontera radi provođenja određenih mjera i aktivnosti u sustavu civilne zaštite, sukladno odredbama Zakona o sustavu civilne zaštite i posebnih propisa.

**2.2. Operativne snage civilne zaštite**

Prema Zakonu o sustavu civilne zaštite operativne snage sustava civilne zaštite su sve prikladne i raspoložive sposobnosti i resursi operativnih snaga namijenjeni provođenju mjera civilne zaštite.

Temeljne operativne snage u sustavu civilne zaštite su snage koje posjeduju spremnost za žurno i kvalitetno operativno djelovanje u provođenju mjera i aktivnosti sustava civilne zaštite u velikim nesrećama i katastrofama: operativne snage vatrogastva, Hrvatske gorske službe spašavanja i Hrvatskog Crvenog križa.

1. stožeri civilne zaštite
2. operativne snage vatrogastva
3. operativne snage Hrvatskog Crvenog križa
4. operativne snage Hrvatske gorske službe spašavanja
5. udruge
6. postrojbe i povjerenici civilne zaštite
7. koordinatori na lokaciji
8. pravne osobe u sustavu civilne zaštite.

Slijedom navedenog, operativne snage sustava civilne zaštite na području Općine su:

1. Stožer civilne zaštite Općine Jelenje,
2. Povjerenici civilne zaštite Općine Jelenje,
3. Operativne snage vatrogastva
4. Gradsko društvo Crvenog križa Rijeka,
5. Hrvatska gorska služba spašavanja – Stanica Rijeka,
6. Pravne osobe i udruge od interesa za sustav civilne zaštite.

U cilju učinkovitog i racionalnog izvršavanja tih zadaća, Općina definira resurse, izvršitelje te provodi usklađivanje djelovanja svih operativnih snaga.

**3. RAZVOJ SUSTAVA CIVILNE ZAŠTITE – OPERATIVNE SNAGE**

 **3.1. STOŽER CIVILNE ZAŠTITE**

Stožer civilne zaštite je stručno, operativno i koordinativno tijelo za provođenje mjera i aktivnosti civilne zaštite u velikim nesrećama i katastrofama.

Stožer civilne zaštite obavlja zadaće koje se odnose na prikupljanje i obradu informacija ranog upozoravanja o mogućnosti nastanka velike nesreće i katastrofe, razvija plan djelovanja sustava civilne zaštite na svom području, upravlja reagiranjem sustava civilne zaštite, obavlja poslove informiranja javnosti i predlaže donošenje odluke o prestanku provođenja mjera i aktivnosti u sustavu civilne zaštite.

Izvršno tijelo jedinica područne (regionalne) samouprave odlukom osniva stožer civilne zaštite i imenuje načelnika, zamjenika načelnika i članove stožera od predstavnika operativnih snaga sustava civilne zaštite, upravnih tijela jedinice i područne (regionalne) samouprave i drugih pravnih osoba od osobite važnosti za sustav civilne zaštite jedinice lokalne samouprave.

Radom stožera civilne zaštite jedinice lokalne samouprave rukovodi načelnik stožera, a kada se proglasi velika nesreća rukovođenje preuzima izvršno tijelo jedinice lokalne samouprave.

Članovi stožera civilne zaštite dužni su završiti osposobljavanje koje provodi Ministarstvo unutarnjih poslova Republike Hrvatske prema Programu osposobljavanja članova stožera civilne zaštite koji donosi ministar, u roku od godinu dana od imenovanja u stožer civilne zaštite.

Stožer civilne zaštite usklađuje djelovanje operativnih snaga sustava civilne zaštite u pripremnoj fazi prije nastanka posljedica izvanrednog događaja i tijekom provođenja mjera te aktivnosti civilne zaštite u velikim nesrećama i katastrofama na području Općine.

Stožer civilne zaštite Općine Jelenje u aktualnom sastavu osnovan je Odlukom općinskog načelnika o imenovanju načelnika, zamjenika načelnika i članova Stožera civilne zaštite Općine Jelenje KLASA: 240-02/23-02/2, URBROJ: 2170-20-03-02/07-23-1 od 26. lipnja 2023.

Dana 20. listopada 2017. godine Stožer civilne zaštite u prethodnom sastavu donio je Poslovnik o radu Stožera civilne zaštite Općine Jelenje (KLASA: 810-01/17-01/3, URBROJ: 2170/04-01-01/17, dopunjen odlukom KLASA: 810-01/19-01/2, URBROJ: 2170/04-01-19-01/1), kojim se utvrđuje način rada Stožera civilne zaštite Općine Jelenje, pripremanje, sazivanje i rad na sjednicama Stožera, donošenje odluka iz njegovog djelokruga rada, prava i dužnosti članova Stožera te druga pitanja.

Članovi Stožera civilne zaštite konstantno će se educirati, osposobljavati i uvježbati s ciljem izvršavanja svojih zadaća upravljanja i usklađivanja aktivnosti operativnih snaga i ukupnih ljudskih i materijalnih resursa zajednice u slučaju neposredne prijetnje, katastrofe i veće nesreće kako bi se spriječile, ublažile i otklonile posljedice katastrofe i veće nesreće na području Općine. U te svrhe potrebno je češće održavanje sastanka i sjednica na kojima će se razmatrati stanje sustava civilne zaštite, razvoj sustava civilne zaštite, definira vježbe sustava civilne zaštite, te druge aktivnosti vezane za sustava civilne zaštite te određivanje koordinatora na lokaciji ovisno o događajima na lokaciji.

**3.2. POVJERENICI CIVILNE ZAŠTITE**

Povjerenika civilne zaštite i njegovog zamjenika imenuje izvršno tijelo jedinice lokalne samouprave za pojedinačnu stambenu građevinu, više stambenih građevina, ulice i dijelove ulica, mjesne odbore i manja naselja.

Općinski načelnik Općine Jelenje donio je Odluku o imenovanju povjerenika civilne zaštite i njihovih zamjenika za područje općine Jelenje (KLASA: 240-03/23-02/1, URBROJ: 2170-20-03-03/11-23-1) dana 28. lipnja 2023.

Povjerenici i zamjenici povjerenika civilne zaštite dio su sustava civilne zaštite na području Općine čija je dužnost sudjelovati u organiziranju i provođenju mjera civilne zaštite utvrđenim planovima civilne zaštite Općine te sukladno zapovijedima Stožera za civilnu zaštitu.

Povjerenik civilne zaštite i njegov zamjenik:

* sudjeluju u pripremanju građana za osobnu i uzajamnu zaštitu te usklađuju provođenje mjera osobne i uzajamne zaštite
* daju obavijesti građanima o pravodobnom poduzimanju mjera civilne zaštite te javne mobilizacije radi sudjelovanja u sustavu civilne zaštite
* sudjeluju u organiziranju i provođenju evakuacije, sklanjanja, zbrinjavanja i drugih mjera civilne zaštite
* organiziraju zaštitu i spašavanje pripadnika ranjivih skupina
* provjeravaju postavljanje obavijesti o znakovima za uzbunjivanje u stambenim zgradama na području svoje nadležnosti i o propustima obavješćuju inspekciju civilne zaštite.

Za unapređenje postojećeg stanja u promatranom periodu potrebno je:

* vršiti obuku povjerenika civilne zaštite,
* planirati godišnje edukacije i osposobljavanje,
* vršiti smotru povjerenika civilne zaštite te provjeru mobilizacijske spremnosti,
* sukladno Planu vježbi ih uključiti u organizirane pokazne vježbe
* nabaviti opremu i uniforme za povjerenike i zamjenike povjerenika civilne zaštite.

**3.3. OPERATIVNE SNAGE VATROGASTVA**

Operativne snage vatrogastva temeljna su operativa snaga sustava civilne zaštite. Nositelj organizacije zaštite od požara na području Općine je Dobrovoljno vatrogasno društvo Ivan Zoretić Španac.

**DOBROVOLJNO VATROGASNO DRUŠTVO IVAN ZORETIĆ ŠPANAC**

Dobrovoljno vatrogasno društvo „Ivan Zoretić-Španac“ Jelenje središnja je dobrovoljna vatrogasna postrojba (10 osposobljenih dobrovoljnih vatrogasaca).

Dobrovoljno vatrogasno društvo Ivan Zoretić Španac raspolaže sa sedam vatrogasnih vozila.

Sukladno Zakonu o zaštiti od požara (NN 92/10, 114/22) u razmatranom razdoblju u suradnji s Općinom potrebno je:

* donositi godišnji provedbeni plan unapređenja zaštite od požara,
* donositi Program aktivnosti u provedbi posebnih mjera zaštite od požara od interesa za Republiku Hrvatsku
* usklađivati Plan zaštite od požara, najmanje jednom godišnje s novonastalim uvjetima
* uskladiti operativni plan gašenja
* održavati protupožarne vježbe u cilju održavanja i provjere provedbe preventivnih mjera zaštite od požara (tijekom cijele godine),
* planirati i provođenje vježbi evakuacije u odgojno-obrazovnim ustanovama na području Općine,
* nastaviti Program financiranja vatrogastva na području Općine. Navedenim programom utvrđene su javne potrebe vezane za stvaranje materijalnih uvjeta i organiziranja obavljanja vatrogasne djelatnosti kao djelatnosti od općeg interesa financirane iz Proračuna Općine, a temeljem obveza propisanih Zakonom o vatrogastvu,
* godišnje planirati organizaciju vježbi gašenja požara, sudjelovanje u preventivnim aktivnostima u zaštiti od požara i edukaciji stanovništva

**SLUŽBE I POSTROJBE KOJE SE CIVILNOM ZAŠTITOM BAVE U SVOJOJ REDOVNOJ DJELATNOSTI**

**3.4. GRADSKO DRUŠTVO CRVENOG KRIŽA RIJEKA**

Operativne snage Hrvatskog Crvenog križa su temeljna operativna snaga sustava civilne zaštite u velikim nesrećama i katastrofama i izvršavaju obveze u sustavu civilne zaštite sukladno posebnim propisima kojima se uređuje područje djelovanja Hrvatskog Crvenog križa i planovima donesenih na temelju posebnog propisa kojim se uređuje područje djelovanja Hrvatskog Crvenog križa, odredbama Zakona o sustavu civilne zaštite i Državnom planu djelovanja civilne zaštite.

Hrvatski Crveni Križ organizira osposobljavanje mještana za njihovu samozaštitnu funkciju u izvanrednim situacijama, kao i ustrojavanje, obučavanje i opremanje ekipa prve pomoći za izvršenje zadaća u slučaju velikih nesreća, epidemija i oružanih sukoba. Za ovu ulogu potrebno je kvalitetno opremiti ekipe, kako bi mogle dati svoj doprinos u slučaju potrebe aktiviranja sustava civilne zaštite.

Sukladno zakonskoj regulativi (posebnim propisima uređeno je djelovanje Hrvatskog Crvenog Križa), Općina svojim godišnjim proračunom financira programe društva čiji članovi organizirano djeluju na području Općine.

U narednom periodu potrebno je kontinuirano:

* prilikom financiranja Gradskog društva Crvenog križa, sredstva za financiranje usmjeriti na kupnju materijalno-tehničkih sredstava koja se nalaze u materijalno-tehničkom ustroju tima civilne zaštite.
* financiranje udruge provesti temeljem dostavljenih Izvještaja o radu i Planova i programa rada
* sukladno Planu vježbi uključivati Gradsko društvo Crvenog križa u organizirane pokazne vježbe u sustavu civilne zaštite.

**3.5. HRVATSKA GORSKA SLUŽBA SPAŠAVANJA – STANICA RIJEKA**

Operativne snage Hrvatske gorske službe spašavanja su temeljna operativna snaga sustava civilne zaštite u velikim nesrećama i katastrofama i izvršavaju obveze u sustavu civilne zaštite sukladno posebnim propisima kojima se uređuje područje djelovanja Hrvatske gorske službe spašavanja, odredbama Zakona o sustavu civilne zaštite, planovima civilne zaštite Općine i Državnom planu djelovanja civilne zaštite.

Područje Općine Jelenje pokriva stanica Rijeka. Članovi se uključuju u akcije potrage za nestalim osobama i spašavanjem iz nepristupačnih mjesta. Poziv bilo kojem članu Gorske službe spašavanja ujedno je i poziv cijeloj službi čime se mobiliziraju svi potrebni potencijali cijele službe. U pravilu intervenira stanica koja je najbliža mjestu nesreće, a po potrebi se angažiraju i druge stanice. HGSS Stanica Rijeka broji 59 članova, od čega 1 instruktor gorskog spašavanja, 41 gorski spašavatelj, 8 pripravnika za gorske spašavatelje, 9 suradnika HGSS Stanice Rijeka. U voznom parku nalazi se niz specijaliziranih i opremljenih vozila (kombi vozilo za prijevoz članova, 4 terenska vozila, prikolica za prijevoz potražnih pasa, 2 ATV vozila i dr.). HGSS također raspolaže sa opremom za spašavanje, zbrinjavanje unesrećenih i tehničkom opremom, opremom za komunikaciju i dr., u cijelosti kako je popisano u Procjeni rizika od velikih nesreća za Općinu Jelenje.

Operativne snage Hrvatske Gorske službe spašavanja temeljna su operativna snaga sustava civilne zaštite u velikim nesrećama i katastrofama i izvršavaju obveze u sustavu civilne zaštite sukladno posebnim propisima kojima se uređuje područje djelovanja Hrvatske gorske službe spašavanja

Općina ima sklopljen Ugovor o sufinanciranju javnih potreba za obavljanje djelatnosti Hrvatske gorske službe spašavanja – Stanice Rijeka. Godišnjim proračunom nastavilo bi se planirati financiranje dijela rada HGSS-a.

U promatranom periodu potrebno je kontinuirano:

* prilikom financiranja HGSS – stanice Rijeka udruge (udruge javnog značaja), sredstva za financiranje usmjeriti na kupnju materijalno tehničkih sredstava koja se nalaze u materijalno-tehničkom ustroja timova civilne zaštite
* sukladno Planu vježbi ih uključiti u organizirane pokazne vježbe

**3.6. PRAVNE OSOBE U SUSTAVU CIVILNE ZAŠTITE**

Osim osoba koje se civilnom zaštitom bave kao redovnom djelatnošću, pravne osobe koje u sklopu svoje redovne djelatnosti mogu sudjelovati u sustavu civilne zaštite nositelji su posebnih zadaća u sustavu, a mogu pružiti usluge prijevoza, smještaja, prehrane i sl.

Pravnim se osobama od interesa za sustav civilne zaštite, za razradu dobivenih zadaća i usklađivanje s operativnim snagama, dostavljaju izvodi iz Plana djelovanja civilne zaštite za područje Općine. Pravne osobe i udruge od interesa za sustav civilne zaštite na području Općine su:

1. KD Autotrolej d.o.o.

2. KD Jelenje j.d.o.o.

3. Obrt za popravak električnih aparata za kućanstva „ENIGMA E.I.“, vlasnik Emil Perić

4. Autoprijevoznički obrt "Kurelić", vl. Alen Kurelić, Dražice, Težačka 29

5. Osnovna škola Jelenje-Dražice

6. Dječji vrtić Grobnički tići

7. NK Rječina

8. Brodokomerc d.o.o.

9. Buffet Rječina

10. Pizzerija Leon

11. Pekara »Lišćevica«

12. Hrvatski Caritas

13. Veterinarska stanica Rijeka

S pravnim osobama od interesa za sustav civilne zaštite na području Općine Jelenje zaključuju se ugovori o međusobnoj suradnji kojima se definiraju prava i obveze unutar sustava civilne zaštite u slučaju potrebe za njihovim angažiranjem.

Međusobnu suradnju potrebno je organizirati putem godišnji susreta, edukacija, osposobljavanja predstavnicika pravnih osoba od interesa za sustav civilne zaštite Općine, sukladno Procjeni rizika od velikih nesreća i Odluci o određivanju operativnih snaga i pravnih osoba od interesa za sustav civilne zaštite Općine Jelenje. Potrebno je redovito pratiti i ažurirati popis pravnih osoba od interesa za sustav civilne zaštite Općine.

Navedene pravne osobe su nositelji posebnih zadaća u sustavu civilne zaštite Općine.

**UDRUGE**

Udruge građana koje sudjeluju u sustavu civilne zaštite su:

* Lovačko društvo „Jelen“
* Nogometni Klub Rječina
* Planinarsko Društvo Obruč
* Športsko Ribolovni klub Rječina

U pogledu djelovanja udruga u sustavu civilne zaštite potrebno je regulirati međusobne odnose sporazumima kojima se utvrđuju zadaće udruga u sustavu civilne zaštite, uvjete pod kojim se udruge uključuju u aktivnosti sustava civilne zaštite te financijska sredstva (donacije),kao i sudjelovanje u vježbi s drugim operativnim snagama sustava civilne zaštite na svim razinama.

**4. OSTALE AKTIVNOSTI U SUSTAVU CIVILNE ZAŠTITE**

**4.1. VJEŽBE SUDIONIKA SUSTAVA CIVILNE ZAŠTITE NA PODRUČJU OPĆINE**

Sukladno Planu vježbi Civilne zaštite na području Općine Jelenje za 2023. godinu, na području Općine Jelenje za 2023. godinu (u daljnjem tekstu: Plan) utvrđuje se organiziranje i provođenje združene vježbe operativnih snaga civilne zaštite Općine Jelenje (u daljnjem tekstu: vježba).

Vrijeme održavanja vježbe: listopad 2023. godine. Organizator vježbe: Civilna zaštita PGŽ

Ciljevi vježbe: Uvježbavanje i podizanje razine osposobljenosti operativnih snaga zaštite i spašavanja te drugih sudionika u sustavu zaštite i spašavanja s područja PGŽ, postizanje spremnosti, obučenosti , opremljenosti i koordinacije sustava zaštite i spašavanja u slučaju većih intervencìja, praktična primjena sredstava prve pomoći i sredstava za gašenje požara.

Sudionici:

- Ravnateljstvo civilne zaštite MUPa, Područni ured civilne zaštite Rijeka

- Stožer civilne zaštite Općine Jelenje,

- Postrojba civilne zaštite Općine Jelenje,

- Gradsko društvo Crvenog križa Grada Rijeke,

- DVD Jelenje,

- druge pravne osobe od interesa za sustav civilne zaštite PGŽ.

Vrsta vježbe: pokazna - taktička vježba

Potrebno je i dalje planirati redovne vježbe civilne zaštite na kojima će sudjelovati svi sudionici civilne zaštite na području Općine.

**4.2. EDUKACIJA GRAĐANA**

Kontinuirano provoditi edukaciju u suradnji s operativnim snagama sustava civilne zaštite.

U narednom razdoblju potrebno je:

* informirati stanovništvo s ciljem edukacije o pravilnom postupanju u slučaju katastrofa i velikih nesreća te
* kontinuirano provoditi edukaciju u suradnji s operativnim snagama sustava civilne zaštite

**4.3. SUSTAV UZBUNJIVANJA**

Sukladno Pravilniku o postupku uzbunjivanja stanovništva („Narodne novine“ broj 69/16) uzbunjivanje i obavješćivanje stanovništva o nastanku opasnosti, postupcima za vrijeme trajanja opasnosti i prestanku opasnosti provodi središnje tijelo državne uprave nadležno za poslove civilne zaštite.

Za uzbunjivanje i obavješćivanje stanovništva koriste se sirene, razglasni uređaji, elektronički mediji te SMS poruke, sukladno nacionalnom sustavu obavještavanja.

Uzbunjivanje stanovništva obavlja se jedinstvenim znakovima za uzbunjivanje koji su propisani Uredbom o jedinstvenim znakovima za uzbunjivanje.

Sirene na vatrogasnim domovima u nadležnosti su vatrogasnih organizacija i ispituju se periodično sukladno Pravilniku prve subote u mjesecu.

U Općini postoji sirena za uzbunjivanje mještana o ugrozama, aktivira se putem Županijskog centra 112.

Sirena za uzbunjivanje stanovništva na području Općine kontinuirano će se godišnje prve subote u mjesecu testirati u 12,00 sati prema planu ŽC 112 Rijeka.

**4.4. OSTALO**

U Općini se sustavno se provode mjere dezinfekcije, dezinsekcije i deratizacije te izdvajaju sredstva za veterinarske usluge na području Općine.

**5. ZAKLJUČAK**

Razvoj sustava civilne zaštite za Općinu Jelenje temelji se na jasnom planiranju, organizaciji i implementaciji kako bi se osigurala učinkovita priprema i reakcija na različite prijetnje i katastrofe. Pritom su osnovne smjernice za postizanje navedenih ciljeva u idućem četverogodišnjem razdoblju:

1. Kvalitetno praćenje rizika i prioritetnih mjera: potrebno je kontinuirano provoditi kvalitetnu analizu rizika i stanja sustava civilne zaštite kako bi se kontinuirano pratilo prijetnje i osiguralo pravodobno reagiranje i spremnost svih snaga civilne zaštite i Općini,
2. Utvrđivanje prioriteta za prevenciju i smanjenje ranjivosti, uzimajući u obzir vrste prijetnji i potencijalne štete.
3. Kontinuirano praćenje i revidiranje plana mjera za smanjenje rizika, uključujući dinamiku provedbe i odgovarajuće resurse.
4. Praćenje kvalitete sustava ranog upozoravanja i postupanja
5. Definiranje postupaka za reakciju na različite vrste prijetnji, uz naglasak na zaštitu ranjivih skupina kao i upoznavanje građana s istima
6. Uspostava mehanizma za razvoj svijesti građana o postupanju u velikim nesrećama putem edukacija i kampanja.
7. Jačanje kompetencija operativnih snaga kroz organizaciju redovitih edukacija i vježbi za operativne snage civilne zaštite kako bi se poboljšale njihove vještine i znanja.
8. Opremanje operativnih snaga odgovarajućom opremom koja je potrebna za učinkovito postupanje u slučaju katastrofe, u skladu s financijskim mogućnostima Općine
9. Razvoj operativnih kapaciteta kroz fokus na specifične kapacitete operativnih snaga koji su ključni za reakciju na identificirane prijetnje.
10. Uspostava suradnje s lokalnim resursima, organizacijama i volonterima kako bi se proširili operativni kapaciteti.
11. Koordinacija i planiranje uporabe kapaciteta kroz jasne mehanizme za koordinaciju različitih operativnih kapaciteta u slučaju velike nesreće, planove za optimalnu raspodjelu resursa i kapaciteta prema potrebama i dr.
12. Osiguranje financijskih sredstava kroz pažljivo planiranje u proračunu i projekcijama
13. Praćenje mogućnosti za dobivanje potpora iz državnih, regionalnih ili međunarodnih izvora u svihu osnaživanja sustava civilne zaštite i pojedinih njegovih dionika
14. Redovita evaluacija i prilagodba kroz godišnje analize stanja sustava civilne zaštite
15. Osigurati jasnu komunikaciju i transparentnost u svim fazama razvoja sustava, uključujući planiranje, implementaciju i izvještavanje javnosti,
16. Kontinuirano usavršavanje putem sustavnog praćenja novih tehnologija, metoda i spoznaje u području civilne zaštite te njihovu implementaciju u razvoj sustava kako bi se osigurala kontinuirana usavršavanja i poboljšanja.

Kombinacija ovih smjernica omogućit će općini Jelenje da izgradi učinkovit sustav civilne zaštite koji je sposoban suočiti se s raznim prijetnjama i zaštititi svoje građane i resurse.

Razvijen i usklađen sustav civilne zaštite u mogućnosti je odgovoriti na razne prijetnje i ugroze koje se mogu javiti i ugroziti živote stanovnika i uništiti stečena materijalna dobra. Dobra povezanost svih subjekata civilne zaštite doprinosi njegovoj učinkovitosti, ali doprinosi i racionalnom trošenju financijskih sredstava iz proračuna.

Polazeći od ovakvog stanja potreban je duži vremenski period da se sustav civilne zaštite dovede u stanje pune spremnosti za izvršavanje obimnih i složenih mjera civilne zaštite.

Na temelju Smjernica za razvoj sustava civilne zaštite Općine Jelenje (2023. – 2026. g.) svake godine Općinsko vijeće razmatrati će godišnju analizu plana razvoja sustava civilne zaštite prethodne godine s financijskim učincima i donositi godišnji plan razvoja sustava civilne zaštite za tekuću godinu.

Važan prioritet iz ovih smjernica je opremanje, educiranje, osposobljavanje i uvježbavanje obveznika postrojbe civilne zaštite i povjerenika civilne zaštite Općine.

Temeljem dosadašnjih Analiza stanja sustava civilne zaštite na području općine Jelenje, a u svrhu provedbe ovih smjernica Proračunom za 2023. godinu za organizaciju i provedbu zaštite i spašavanja u PRPGRAMU 1004 predviđen je iznos od 62.943 eura, u Projekcijama za 2024. iznos od 49.645 eura te Projekcijama za 2025. iznos od 52.299 eura.

Nakon izrade Plana djelovanja civilne zaštite za Općinu potrebno je razmotriti zadaće svih sudionika u sustavu civilne zaštite, a prilikom donošenja Proračuna za 2024. te Projekcija za 2025. i 2026. godinu revidirati iznose i potrebe sukladno Analizi stanja sustava civilne zaštite za 2023. godinu.

#### KLASA: 024-04/23-01/6

URBROJ: 2170-20-03-01/03-23-5

Dražice, 14. rujna 2023.

PREDSJEDNICA

 OPĆINSKOG VIJEĆA OPĆINE JELENJE

 Izabela Nemaz